เอกชนดันจีดีพีโต4%
สแตนชาร์ตชี้เชื่อมั่นลงทุนฟื้น หลังรัฐลงทุน7โครงการ
25 มิ.ย. 2559

สแตนชาร์ตชี้เชื่อมั่นลงทุนฟื้น หลังรัฐลงทุน7โครงการ
โพสต์ทูเดย์ - สแตนชาร์ตเชื่อผลจากภาครัฐเร่งลงทุน ดันให้เอกชนลงทุนตาม หนุนจีดีพีไทยโตได้ 4%
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) เปิดเผยว่า ธนาคารคงประมาณการขยายตัวเศรษฐกิจไทยปี 2559 โต 4% ดีกว่าปีที่แล้ว โดยมองว่าครึ่งปีแรกเศรษฐกิจไทยโต 3.6% และครึ่งปีหลังโต 4.4% โดยมีปัจจัยสนับสนุนจากการลงทุนจากภาครัฐโต 14.9% และการลงทุนภาคเอกชนโต 5.6% ส่วนการส่งออกเติบโต 3% และการนำเข้าเติบโต 8%
ทั้งนี้ เมื่อติดตามโครงการภาครัฐด้านคมนาคม 7 โครงการ มีความคืบหน้าอย่างมาก หลังแก้กฎหมายให้ขั้นตอนการประมูลสั้นลงจาก 2 ปี เหลือ 9 เดือน และประเมินผลกระทบสิ่งแวดล้อม (อีไอเอ) ได้พร้อมกันไป ทำให้การลงทุนภาครัฐคืบหน้าเร็วกว่าปีที่แล้ว โดยทั้ง 7 โครงการ มูลค่ารวม 5.8 แสนล้านบาท หากประมูลเสร็จภายในปีนี้และบางโปรเจกต์เริ่มไตรมาส 4 จะผลักดันเศรษฐกิจครึ่งหลังของปี
สำหรับการลงทุนภาคเอกชนเริ่มเห็นสัญญาณบวกและมีความสามารถลงทุนเพิ่ม เพราะหนี้ต่อทุนอยู่ระดับต่ำ แต่ที่ผ่านมาชะลอการลงทุนเพราะไม่เชื่อมั่นจากปัจจัยต่างประเทศและรอการลงทุนภาครัฐนำ ซึ่งถ้าภาครัฐนำก็จะเห็นความเชื่อมั่นเอกชนลงทุนตามมา รวมทั้งต้องจับตาบริษัทต่างประเทศได้รับบีโอไอสะสม 2 ปี มูลค่า 1.8 ล้านล้านบาท หากแปลงเป็นการลงทุนจริงในช่วงครึ่งปีหลังจะเพิ่มการเติบโตทางเศรษฐกิจ
ด้านเงินเฟ้อปีนี้น่าขยับขึ้นต่อเนื่อง และหากครึ่งปีหลังขึ้นไปเหนือ 1% คงยากที่จะเห็นธนาคารแห่งประเทศไทย (ธปท.) ลดดอกเบี้ยในช่วงที่เหลือของปี รวมทั้งเงินบาทที่อ่อนค่าลงจากการที่อังกฤษออกจากอียูช่วยลดแรงกดดันการลดดอกเบี้ย